Muyer: Madre, madre mía… Termino; yá termino… Termino y termino diciéndo-y, aneciándo-y, repitiéndo-y pa llevar fasta vusté la tranquilidá que merez, pa llevar fasta vustedes la calma que de xuru-yos fai falta, que soi mui feliz equí, que la mio esistencia pasa duce nesta estaya de la tierra que ta tan allonxada de vustedes, que ta tan allonxada de lo qu'amo, que ta tan distante de lo que más siento, de lo que más quiero... Madre, madre mía, bien de los mios díes, recuerdu que m'alienda… termino… termino diciéndo-y que gracies por poneme un nome que signifique Llibertá. Gracies y gracies enforma porque nun sabe vusté cuánto me val, cuántes penes me quita, cuántos alivios me trai a esta alma mía que tamién dacuando necesita saber de sigo mesma, que tamién dacuando necesita de dalgo propio a lo que s'aferrar, a lo que se garrar. Gracies, madre, gracies por esi nome que nunca sabrá lo que detrás escuende, que nunca nun sabrá lo que detrás guarda. Gracies, madre, tan solo gracies, gracies...